DDD เทรดสนั่น 3.5 พันลบ. ดันราคาเหนือจอง 70% “พี/อี” พุ่งกระฉูดกว่า 80 เท่า
DDD เทรดสนั่น 3.5 พันลบ. ดันราคาเหนือจอง 70% "พี/อี" พุ่งกระฉูดกว่า 80 เท่า โดยปิดตลาดภาคเช้าวันนี้ ราคาอยู่ที่ระดับ 89.75 บาท บวก 36.75 บาท หรือ 69.34% สูงสุดที่ระดับ 100 บาท ต่ำสุดที่ระดับ 80.25 บาท ด้วยมูลค่าซื้อขาย 3.54 พันล้านบาท
26 ธ.ค. 2560

ผู้สื่อข่าวรายงานว่า หุ้นบริษัท ดู เดย์ ดรีม จำกัด (มหาชน) หรือ DDD ปิดตลาดภาคเช้าวันนี้ ราคาอยู่ที่ระดับ 89.75 บาท บวก 36.75 บาท หรือ 69.34% สูงสุดที่ระดับ 100 บาท ต่ำสุดที่ระดับ 80.25 บาท ด้วยมูลค่าซื้อขาย 3.54 พันล้านบาท

ขณะที่ราคาปิดต่อกำไรสุทธิ (P/E) ล่าสุดของ DDD ปิดตลาดภาคเช้าวันนี้ อยู่ที่ 80.13 เท่า สูงกว่า P/E ของใช้ส่วนตัวและเวชภัณฑ์ที่มี P/E อยู่ที่ 20.52 เท่า และ P/E ตลาดฯโดยรวมเฉลี่ยอยู่ที่ 19 เท่า เท่ากับว่าราคาหุ้น ณ ปัจจุบัน ถือว่า DDD มีค่า P/E สูงกว่าตลาดฯ และกลุ่มเดียวกัน
ด้าน บล.เมย์แบงก์ กิมเอ็ง (ประเทศไทย) ระบุในบทวิเคราะห์ (26 ธ.ค.) คำนวณค่า EPS หุ้น DDD ไว้ที่ 1.12 บาท
โดยระบุว่า DDD มีกระแสเงินสดต่อเนื่องและมีแนวโน้มเติบโตดีในระยะยาว จึงประเมินมูลค่าหุ้นด้วยวิธี DCF ภายใต้สมมติฐานอัตราคิดลด (WACC) 8.34% Terminal growth 3% ส่งผลให้มูลค่ากิจการรวมอยู่ที่ 19,398 ล้านบาท หรือคิดเป็น 61.00 บาท/หุ้น ซึ่งเทียบเท่า 2561 PER ที่ 33.8 เท่า ซึ่งเป็นระดับ Average P/E +1.7 SD ของกลุ่มพาณิชย์จากการที่คาดว่า DDD จะอัตราการเติบโตสูงกว่าค่าเฉลี่ยของกลุ่ม
ทั้งนี้ มองปัจจัยความเสี่ยงการแข่งขันสูงกดดันอัตรากำไร รวมถึงค่าใช้จ่ายสูงกว่าคาด และการส่งออกไปจีนไม่เป็นไปตามเป้าหมาย